OBRAZLOŽENJE

Općina Vojnić, s ciljem poticanja demografske obnove, zadržavanja mladog stanovništva na svom području te stvaranja povoljnijih uvjeta za život i rad mladih obitelji i mladih poljoprivrednika, predlaže donošenje Programa potpore za unaprjeđenje uvjeta stanovanja mladih poljoprivrednika na području Općine Vojnić za 2027. godinu.
Program predstavlja novu mjeru kojom Općina Vojnić želi potaknuti mlade na rješavanje vlastitog stambenog pitanja, olakšati kupnju, gradnju ili rekonstrukciju stambenih objekata te pridonijeti stvaranju uvjeta za njihov dugoročan ostanak i život na području Općine.
Poseban naglasak stavlja se na mlade poljoprivrednike i njihove obitelji, s obzirom na važnost poljoprivrede za razvoj ruralnog područja, očuvanje obiteljskih poljoprivrednih gospodarstava i održivost lokalnog gospodarstva. Njihovim poticanjem želi se pridonijeti generacijskoj obnovi poljoprivrede i stvaranju povoljnijih uvjeta za razvoj poljoprivredne djelatnosti na području Općine Vojnić.
Programom se utvrđuju uvjeti i kriteriji za ostvarivanje jednokratnih financijskih potpora za kupnju, gradnju ili rekonstrukciju stambenih objekata, uz posebne pogodnosti za obitelji s djecom i prednost pri dodjeli potpora obiteljima mladih poljoprivrednika.
Za provedbu Programa u Proračunu Općine Vojnić za 2027. godinu planirana su sredstva u ukupnom iznosu od 20.000,00 eura.
Donošenjem ovog Programa Općina Vojnić nastoji stvoriti dodatne poticaje za ostanak mladih obitelji, privlačenje novih stanovnika, razvoj poljoprivrede i unapređenje kvalitete života na svom području.
Slijedom navedenog, predlaže se Općinskom vijeću Općine Vojnić donošenje Programa potpore za unaprjeđenje uvjeta stanovanja mladih poljoprivrednika na području Općine Vojnić za 2027. godinu.

REPUBLIKA HRVATSKA 
KARLOVAČKA ŽUPANIJA
          OPĆINA VOJNIĆ
Općinsko vijeće
KLASA: 
URBROJ: 

Vojnić, ___________ 2026. godine

Na temelju članka 35. Zakona o lokalnoj i područnoj (regionalnoj) samoupravi (“Narodne novine” broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) i članka 30. Statuta Općine Vojnić („Službeni Glasnik Općine Vojnić“, broj 01/21, 03/25) Općinsko vijeće Općine Vojnić na svojoj ____ sjednici, održanoj dana _________ 2026. godine, donijelo je

PROGRAM POTPORE ZA UNAPRJEĐENJE
UVJETA STANOVANJA  MLADIH POLJOPRIVREDNIKA
NA PODRUČJU OPĆINE VOJNIĆ ZA 2027. GODINU

Članak 1.
Ovim Programom potpore za unaprjeđenje uvjeta stanovanja mladih poljoprivrednika na području Općine Vojnić u 2027. godini (u daljnjem tekstu: Program) utvrđuju se mjere, korisnici, uvjeti i kriteriji za ostvarivanje potpore, postupak prijave i dodjele potpore, način kontrole namjenskog korištenja sredstava te prava i obveze korisnika.
Članak 2.
Pojedini izrazi u smislu ovoga Programa imaju sljedeće značenje:
1. mlada obitelj je zajednica koju čine bračni drugovi, izvanbračni drugovi, životni partneri ili neformalni životni partneri, s djecom ili bez djece, kao i jednoroditeljska obitelj, uključujući samohranog roditelja s djetetom odnosno djecom, pod uvjetom da najmanje jedan od partnera, odnosno roditelj u jednoroditeljskoj obitelji, nije stariji od 40 godina u godini podnošenja prijave
1. mladi poljoprivrednik je punoljetna osoba koja nije u bračnoj ili izvanbračnoj zajednici, životnom partnerstvu ili neformalnom životnom partnerstvu, koja nije starija od 40 godina u godini podnošenja prijave i svoje stambeno pitanje rješava po prvi put
1. samohrani roditelj je roditelj koji živi sam s djetetom, sam skrbi o njemu i sam ga uzdržava
1. jedno roditeljska obitelj je obitelj u kojoj žive dijete odnosno djeca i jedan roditelj  
1. zajedničko kućanstvo je zajednica osoba koje zajedno žive i podmiruju troškove života 
1. rješavanje stambenog pitanja po prvi put podrazumijeva da podnositelj prijave i njegov bračni ili izvanbračni drug, životni partner ili neformalni životni partner nemaju u vlasništvu ili suvlasništvu drugu useljivu kuću ili stan na području Republike Hrvatske, osim nekretnine za koju ostvaruju potporu prema ovome Programu 
1. stambeni objekt je obiteljska kuća ili stan namijenjen stanovanju koji se nalazi na području Općine Vojnić 
1. izvanbračna zajednica, životno partnerstvo i neformalno životno partnerstvo imaju značenje utvrđeno propisima kojima se uređuju obiteljski odnosi i životno partnerstvo
1. obitelj mladog poljoprivrednika je mlada obitelj u kojoj je najmanje jedan član, koji nije stariji od 40 godina u godini podnošenja prijave, upisan kao nositelj ili član poljoprivrednog gospodarstva u Upisnik poljoprivrednika ili Upisnik obiteljskih poljoprivrednih gospodarstava.
Izrazi koji se koriste u ovom Programu, a imaju rodno značenje, odnose se jednako na muški i ženski rod.

II. CILJ I KORISNICI PROGRAMA
Članak 3.
Cilj Programa je poticanje rješavanja stambenog pitanja mladih poljoprivrednika, poboljšanje uvjeta stanovanja te stvaranje uvjeta za njihov ostanak i doseljavanje na područje Općine Vojnić, osobito mladih poljoprivrednika, radi poticanja demografske obnove i ublažavanja negativnih demografskih kretanja.
Program se provodi dodjelom potpora za kupnju, gradnju ili rekonstrukciju stambenih objekata radi rješavanja vlastitog stambenog pitanja.
Članak 4.
Korisnici mjera iz ovoga Programa mogu biti obitelji mladih poljoprivrednika, uključujući jedno roditeljske obitelji, te mlade osobe koje ispunjavaju uvjete propisane ovim Programom i javnim pozivom.

Korisnik potpore može u trenutku podnošenja prijave imati prebivalište izvan područja Općine Vojnić, pod uvjetom da stambeno pitanje rješava na području Općine Vojnić i da u rokovima propisanim ovim Programom prijavi prebivalište na adresi nekretnine za koju mu je dodijeljena potpora.
Članak 5.
Na javni poziv mogu se prijaviti podnositelji koji ispunjavaju sljedeće uvjete:
1. da su državljani Republike Hrvatske
1. da ispunjavaju uvjete za status mlade obitelji ili mlade osobe propisane člankom 2. ovoga Programa 
1. da svoje stambeno pitanje rješavaju po prvi put, sukladno članku 2. ovoga Programa 
1. da nemaju dospjelih nepodmirenih obveza prema Općini Vojnić 
1. da se nekretnina za koju se ostvaruje potpora nalazi na području Općini Vojnić
1. da za iste prihvatljive troškove nisu ostvarili potporu iz drugih javnih izvora financiranja, osim ako je takvo financiranje dopušteno posebnim propisima ili uvjetima drugog programa potpore, pri čemu ukupni iznos javnih potpora za iste prihvatljive troškove ne smije premašiti njihov stvarni iznos. 
Pravo na potporu ne može ostvariti podnositelj za kojeg se tijekom postupka utvrdi da je dostavio neistinite podatke ili dokumentaciju, da ne ispunjava uvjete propisane ovim Programom ili da prema Općini Vojnić ima dospjele nepodmirene obveze po bilo kojoj osnovi.
Podnositelj prijave i članovi njegova zajedničkog kućanstva mogu u 2027. godini ostvariti potporu samo po jednoj mjeri iz ovoga Programa.

III. MJERE POTPORE
Članak 6.
Ovim Programom utvrđuju se sljedeće mjere potpore:
1. Mjera 1. – Potpora za kupnju, gradnju ili rekonstrukciju stambenog objekta radi rješavanja vlastitog stambenog pitanja na području Općine Vojnić.

Mjera 1. – Potpora za kupnju, gradnju ili rekonstrukciju stambenog objekta radi rješavanja vlastitog stambenog pitanja na području Općine Vojnić
Članak 7.
Potpora se može odobriti za kupnju obiteljske kuće ili stana na području Općine Vojnić radi rješavanja vlastitog stambenog pitanja.
Prihvatljivim troškom smatra se kupoprodajna cijena stambenog objekta, uključujući pripadajuće zemljište koje služi njegovoj redovitoj uporabi.
Podnositelj prijave mora na temelju valjanog kupoprodajnog ugovora steći pravo vlasništva ili suvlasništva kupljene nekretnine te najkasnije prije isplate potpore biti upisan kao vlasnik ili suvlasnik u zemljišnoj knjizi. Kupnju i plaćanje dokazuje kupoprodajnim ugovorom, zemljišnoknjižnim izvatkom i dokazom o plaćanju kupoprodajne cijene odnosno njezina dijela na koji se potpora odnosi.
Ako je u trenutku podnošenja prijave postupak upisa prava vlasništva ili suvlasništva u zemljišnu knjigu u tijeku, podnositelj prijave može dostaviti dokaz o pokrenutom postupku, uz obvezu dostave zemljišnoknjižnog izvatka kojim se dokazuje upis prava vlasništva ili suvlasništva prije isplate potpore.
Potpora se ne može ostvariti za kupnju nekretnine od bračnog ili izvanbračnog druga, životnog partnera ili neformalnog životnog partnera podnositelja prijave. Kupnja nekretnine od roditelja ili drugih srodnika prihvatljiva je pod uvjetom da je riječ o stvarnoj kupoprodaji koja se dokazuje kupoprodajnim ugovorom i dokazima o plaćanju kupoprodajne cijene.
Razdoblje prihvatljivosti troškova utvrđuje se javnim pozivom.
Jednokratna potpora Općine Vojnić za kupnju stambenog objekta odobrava se u osnovnom iznosu od 5.000,00 eura. Ukupan iznos potpore ne može biti veći od stvarno nastalih i dokazanih prihvatljivih troškova. 

Članak 8.
Korisnik potpore za kupnju stambenog objekta dužan je u roku od 12 mjeseci od dana sklapanja ugovora o dodjeli potpore prijaviti prebivalište na adresi nekretnine za koju je ostvario potporu, osim ako na toj adresi već ima prijavljeno prebivalište, te na navedenoj adresi stvarno stanovati.
Iznimno, ako kupljena nekretnina zahtijeva obnovu zbog koje nije pogodna za stanovanje, Općina Vojnić može, na obrazloženi zahtjev korisnika podnesen prije isteka roka iz stavka 1. ovoga članka, uz odgovarajuće dokaze, produljiti rok za prijavu prebivališta i početak stvarnog stanovanja za najviše 24 mjeseca.
Korisnik je dužan zadržati prebivalište i stvarno stanovati na adresi nekretnine najmanje pet godina od dana prijave prebivališta, odnosno od dana sklapanja ugovora o dodjeli potpore ako je prebivalište na toj adresi već bilo prijavljeno.
Od dana sklapanja ugovora o dodjeli potpore do isteka razdoblja obveze zadržavanja prebivališta korisnik ne smije nekretninu za koju je ostvario potporu otuđiti, dati u najam ili na korištenje drugoj osobi.
Članak 9.
Potpora se može odobriti za gradnju novog stambenog objekta ili rekonstrukciju postojećeg stambenog objekta na području Općine Vojnić radi rješavanja vlastitog stambenog pitanja.
Potpora za rekonstrukciju može se odobriti isključivo za stambeni objekt koji u trenutku podnošenja prijave nije pogodan za stanovanje te su na njemu potrebni radovi radi njegova osposobljavanja za stanovanje. Navedeno stanje dokazuje se fotografijama postojećeg stanja objekta i drugom odgovarajućom dokumentacijom, a Općina Vojnić može prema potrebi izvršiti provjeru na terenu.  
Potpora se ne odobrava za redovito održavanje, estetsko preuređenje ili poboljšanje uvjeta stanovanja u objektu koji je već pogodan za stanovanje.
Prihvatljivim troškovima smatraju se troškovi građevinskih i obrtničkih radova te materijala koji se trajno ugrađuje u stambeni objekt, a koji su neposredno povezani s gradnjom ili rekonstrukcijom objekta.
Prihvatljivi su osobito troškovi konstrukcije, krovišta, pročelja, toplinske izolacije, vanjske i unutarnje stolarije, podova i zidova, elektroinstalacija, vodovodnih i kanalizacijskih instalacija, sustava grijanja i pripreme potrošne tople vode te sanitarnih prostorija.
Prihvatljivim troškovima ne smatraju se troškovi namještaja, kućanskih uređaja, elektroničke i dekorativne opreme, druge pokretne opreme te vrijednost vlastitog rada podnositelja prijave ili članova njegove obitelji.
Prihvatljivi troškovi dokazuju se računima i dokazima o plaćanju. Planirani troškovi mogu se prilikom podnošenja prijave dokazivati troškovnikom ili ponudom, uz obvezu naknadne dostave računa i dokaza o plaćanju u roku utvrđenom ugovorom o dodjeli potpore. U slučaju isplate potpore na temelju planiranih troškova, korisnik je dužan namjenski utrošak sredstava dokazati u ugovorenom roku.
Podnositelj prijave mora biti vlasnik ili suvlasnik zemljišta na kojem se gradi odnosno stambenog objekta koji se rekonstruira. U slučaju suvlasništva potrebno je dostaviti pisanu suglasnost ostalih suvlasnika.
Postojeći stambeni objekt mora biti zakonito izgrađen, a radovi se moraju izvoditi u skladu s propisima kojima se uređuje gradnja. Podnositelj prijave dužan je, ovisno o vrsti i opsegu radova, dostaviti građevinsku dozvolu ili drugi odgovarajući akt odnosno dokaz, ako je to propisano posebnim propisima.
Razdoblje prihvatljivosti troškova i način njihova dokazivanja pobliže se utvrđuju javnim pozivom. Radovi moraju biti završeni najkasnije do isteka roka za prijavu prebivališta i početak stvarnog stanovanja propisanog člankom 10. ovoga Programa, uključujući eventualno odobreno produljenje roka.
Konačni iznos potpore ne može biti veći od stvarno nastalih i dokazanih prihvatljivih troškova. Ako je korisniku isplaćen veći iznos, dužan je razliku vratiti Općini Vojnić. 
Članak 10.
Korisnik potpore za gradnju ili rekonstrukciju stambenog objekta dužan je prijaviti prebivalište na adresi nekretnine za koju je ostvario potporu, osim ako na toj adresi već ima prijavljeno prebivalište, te na navedenoj adresi stvarno stanovati, i to: 
· za gradnju stambenog objekta – najkasnije u roku od 36 mjeseci od dana sklapanja ugovora o dodjeli potpore
· za rekonstrukciju stambenog objekta – najkasnije u roku od 24 mjeseca od dana sklapanja ugovora o dodjeli potpore.
Općina Vojnić može, na obrazloženi zahtjev korisnika podnesen prije isteka roka iz stavka 1. ovoga članka, zbog opravdanih razloga koje korisnik nije mogao predvidjeti niti na njih utjecati, uz odgovarajuće dokaze, jednom produljiti rok za prijavu prebivališta i početak stvarnog stanovanja, najdulje za dodatnih 12 mjeseci.
Korisnik je dužan zadržati prebivalište i stvarno stanovati na adresi nekretnine najmanje pet godina od dana prijave prebivališta, odnosno od dana sklapanja ugovora o dodjeli potpore ako je prebivalište na toj adresi već bilo prijavljeno.
Od dana sklapanja ugovora o dodjeli potpore do isteka razdoblja obveze zadržavanja prebivališta iz stavka 3. ovoga članka korisnik ne smije nekretninu za koju je ostvario potporu otuđiti, dati u najam ili na korištenje drugoj osobi.

IV. POSTUPAK PODNOŠENJA PRIJAVA I DODJELE POTPORE
Članak 11.
Općinski načelnik, u skladu s ovim Programom i sredstvima osiguranima u Proračunu Općine Vojnić, donosi odluku o raspisivanju javnog poziva za dodjelu potpora za unaprjeđenje uvjeta stanovanja mladih obitelji i mladih na području Općine Vojnić za 2027. godinu.
Javnim pozivom osobito se utvrđuju:
– mjere za koje se može podnijeti prijava
– prihvatljivi podnositelji i uvjeti za dodjelu potpore
– iznos potpore u skladu s ovim Programom
– razdoblje prihvatljivosti troškova
– rok, način i mjesto podnošenja prijava
– dokumentacija koju je potrebno priložiti
– način pregleda i ocjenjivanja prijava te kriteriji i redoslijed dodjele potpora u skladu s ovim Programom
– način dokazivanja namjenskog korištenja sredstava
– raspoloživa sredstva za provedbu Programa 
– druga pitanja važna za provedbu Programa.
Javni poziv objavljuje se na službenoj mrežnoj stranici i oglasnoj ploči Općine Vojnić. Danom objave javnog poziva smatra se dan njegove objave na službenoj mrežnoj stranici Općine Vojnić.
Članak 12.
Za provedbu javnog poziva općinski načelnik imenuje tročlano Povjerenstvo za provedbu postupka dodjele potpora za unaprjeđenje uvjeta stanovanja mladih obitelji i mladih na području Općine Vojnić za 2027. godinu (u daljnjem tekstu: Povjerenstvo).
Povjerenstvo pregledava pristigle prijave, utvrđuje ispunjavanje uvjeta propisanih ovim Programom i javnim pozivom te primjenjuje kriterije i redoslijed dodjele potpora kako su određeni ovim Programom i javnim pozivom.
Povjerenstvo može od podnositelja zatražiti dopunu prijave, dodatnu dokumentaciju ili pojašnjenje, uz određivanje primjerenog roka za dostavu, sukladno propisima kojima se uređuje opći upravni postupak.
O provedenom postupku Povjerenstvo sastavlja zapisnik s prijedlogom liste korisnika i iznosima potpora te popisom prijava koje ne ispunjavaju propisane uvjete, uz obrazloženje razloga.
Članak 13.
S korisnikom kojem je odobrena potpora Općina Vojnić sklapa ugovor o dodjeli potpore kojim se uređuju međusobna prava i obveze, iznos potpore, rokovi, način isplate, obveza namjenskog korištenja sredstava, instrument osiguranja povrata sredstava i posljedice neispunjavanja ugovornih obveza.
Ugovor o dodjeli potpore u ime Općine Vojnić sklapa općinski načelnik.
Prije sklapanja ugovora korisnik je dužan dostaviti bjanko zadužnicu potvrđenu kod javnog bilježnika, na propisani iznos koji nije manji od iznosa odobrene potpore, kao instrument osiguranja povrata sredstava.
V. DOKUMENTACIJA
Članak 14.
Podnositelj prijave dužan je dostaviti dokumentaciju propisanu javnim pozivom, a osobito:
1. ispunjen i potpisan obrazac prijave 
1. presliku osobne iskaznice podnositelja prijave te, ako je potrebno radi utvrđivanja statusa mlade obitelji, bračnog ili izvanbračnog druga, životnog ili neformalnog životnog partnera 
1. dokaz o prebivalištu podnositelja prijave 
1. izjavu o članovima mlade obitelji odnosno zajedničkog kućanstva 
1. odgovarajući dokaz ili izjavu o bračnom, izvanbračnom ili partnerskom statusu odnosno statusu samohranog roditelja ili jedno roditeljske obitelji, ako je primjenjivo 
1. rodne listove ili druge odgovarajuće dokaze za djecu 
1. zemljišnoknjižni izvadak, a za Mjeru 1. i kupoprodajni ugovor 
1. za gradnju ili rekonstrukciju – suglasnost ostalih suvlasnika te građevinsku dozvolu, dokaz zakonitosti objekta ili drugi odgovarajući akt, ako je potreban prema propisima kojima se uređuje gradnja
1. izjavu da podnositelj prijave i njegov bračni ili izvanbračni drug, životni ili neformalni životni partner nemaju u vlasništvu ili suvlasništvu drugu useljivu kuću ili stan na području Republike Hrvatske
1. račune i dokaze o plaćanju, odnosno troškovnik ili ponudu za planirane troškove, ovisno o mjeri
1. fotografije stambenog objekta odnosno dijela objekta na kojem se planiraju ili su izvedeni radovi, ako je primjenjivo 
1. dokaz o IBAN-u podnositelja prijave 
1. dokaz o upisu u Upisnik poljoprivrednika ili Upisnik obiteljskih poljoprivrednih gospodarstava te dokaz o statusu nositelja ili člana poljoprivrednog gospodarstva, ako se ostvaruje status mladog poljoprivrednika 
1. izjavu o drugim potporama ostvarenima za iste prihvatljive troškove
1. drugu dokumentaciju propisanu javnim pozivom ili dokumentaciju koju Povjerenstvo zatraži radi pojašnjenja činjenica bitnih za dodjelu potpore. 
Postojanje dospjelih nepodmirenih obveza prema Općini Vojnić provjerava se po službenoj dužnosti. 

VI. ISPLATA, KONTROLA I POVRAT SREDSTAVA
Članak 15.
Podnošenje prijave na javni poziv ne stvara pravo na dodjelu potpore.
Potpora se može dodijeliti podnositelju koji ispunjava uvjete propisane ovim Programom i javnim pozivom, isključivo do visine raspoloživih sredstava osiguranih u Proračunu Općine Vojnić.
Ispunjavanje propisanih uvjeta ne jamči dodjelu potpore ako raspoloživa sredstva nisu dostatna za sve prihvatljive prijave.
Članak 16.
Općina Vojnić zadržava pravo provjere istinitosti podataka i dokumentacije dostavljene uz prijavu te, prema potrebi, provjere stanja nekretnine na licu mjesta prije sklapanja ugovora o dodjeli potpore.
Općina Vojnić zadržava pravo kontrole namjenskog korištenja dodijeljenih sredstava, izvršenih radova i nastalih troškova te ispunjavanja ostalih obveza korisnika tijekom cijelog razdoblja u kojem je korisnik obvezan ispunjavati uvjete propisane ovim Programom i ugovorom o dodjeli potpore.
Korisnik je dužan Općini Vojnić omogućiti uvid u dokumentaciju, dostaviti zatražene podatke i dokaze te, prema potrebi, omogućiti kontrolu na licu mjesta.
Korisnik je dužan bez odgode, a najkasnije u roku od 30 dana od nastanka promjene, pisanim putem obavijestiti Općinu Vojnić o svakoj promjeni okolnosti koja može utjecati na ispunjavanje njegovih obveza propisanih ovim Programom i ugovorom o dodjeli potpore.

Članak 17.
Korisnik je dužan vratiti isplaćena sredstva potpore ako:
1. se naknadno utvrdi da nije ispunjavao uvjete za ostvarivanje prava na potporu
1. je pravo na potporu ostvario na temelju neistinitih podataka ili dokumentacije
1. dodijeljena sredstva koristi nenamjenski
1. ne prijavi prebivalište u rokovima propisanim ovim Programom i ugovorom
1. ne zadrži prebivalište ili ne stanuje stvarno na adresi nekretnine u propisanom razdoblju
1. otuđi, proda, daruje, iznajmi ili na drugi način prenese nekretninu protivno odredbama ovoga Programa
1. onemogući provedbu kontrole ili ne dostavi podatke i dokumentaciju potrebnu za njezinu provedbu
1. se naknadno utvrdi da je za iste prihvatljive troškove ostvario potporu iz drugog javnog izvora protivno odredbama ovoga Programa
1. ne dostavi račune i dokaze o plaćanju kojima se dokazuje namjensko korištenje dodijeljenih sredstava u roku utvrđenom ugovorom o dodjeli potpore 
1. ne izvršava druge obveze preuzete ugovorom o dodjeli potpore.
Ako se nepravilnost ili nenamjensko korištenje odnosi samo na dio dodijeljene potpore, korisnik je dužan vratiti odgovarajući dio isplaćenih sredstava, osim ako zbog prirode utvrđene povrede ovoga Programa ili ugovora postoji obveza povrata potpore u cijelosti.
Način i rok povrata sredstava te ostala prava i obveze vezane uz povrat dodijeljene potpore pobliže će se urediti ugovorom o dodjeli potpore.
U slučaju neispunjenja obveze povrata sredstava u ostavljenom roku, Općina Vojnić može aktivirati instrument osiguranja i poduzeti druge odgovarajuće radnje radi naplate potraživanja.

VII. REDOSLIJED DODJELE POTPORE
Članak 18.
Redoslijed dodjele potpora utvrđuje se prema datumu i vremenu zaprimanja potpunih prijava, uz primjenu prava prednosti iz članka 19. ovoga Programa.
Ako je podnositelj pozvan na dopunu prijave, redoslijed se utvrđuje prema datumu i vremenu zaprimanja tražene dopune. Ako je više prijava zaprimljeno istodobno, redoslijed se utvrđuje prema rednom broju upisa u evidenciju zaprimljenih prijava. 
Konačni redoslijed prihvatljivih prijava utvrđuje se nakon isteka roka za podnošenje prijava određenog javnim pozivom, uz primjenu prava prednosti iz članka 19. ovoga Programa.
Potpore se dodjeljuju prihvatljivim podnositeljima prema utvrđenom redoslijedu, do visine raspoloživih sredstava osiguranih u Proračunu Općine Vojnić.
Prihvatljive prijave za koje nisu raspoloživa sredstva evidentiraju se na rezervnoj listi prema utvrđenom redoslijedu te se mogu financirati ako se oslobode ili osiguraju dodatna sredstva za provedbu Programa.
Članak 19.
Prednost pri dodjeli potpore imaju obitelji mladih poljoprivrednika iz članka 2. točke 9. ovoga Programa, pod uvjetom da ispunjavaju sve ostale uvjete propisane ovim Programom i javnim pozivom. 
Prijave obitelji mladih poljoprivrednika imaju prednost pred ostalim prihvatljivim prijavama, neovisno o vremenu njihova zaprimanja. Ako više takvih prijava ispunjava propisane uvjete, njihov međusobni redoslijed utvrđuje se prema članku 18. ovoga Programa.
Članak 20.
Osobni podaci prikupljeni u postupku provedbe ovoga Programa obrađuju se isključivo u svrhu provedbe Programa, utvrđivanja ispunjavanja uvjeta za ostvarivanje prava na potporu, donošenja rješenja o zahtjevu za dodjelu potpore, sklapanja i izvršenja ugovora, isplate sredstava te kontrole namjenskog korištenja dodijeljene potpore i ispunjavanja obveza korisnika.
Općina Vojnić obrađuje osobne podatke u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka (Opća uredba o zaštiti podataka – GDPR), Zakonom o provedbi Opće uredbe o zaštiti podataka te drugim primjenjivim propisima.

VIII. ZAVRŠNE ODREDBE
Članak 21.
Sredstva za provedbu ovoga Programa osiguravaju se u Proračunu Općine Vojnić za 2027. godinu u ukupnom iznosu od 20.000,00 eura, i to:
· za Mjeru 1. – Potpora za kupnju, gradnju ili rekonstrukciju stambenog objekta: 20.000,00 eura
Ako sredstva planirana za pojedinu mjeru ne budu iskorištena, općinski načelnik može odobriti korištenje neiskorištenih sredstava za drugu mjeru, do visine ukupno osiguranih sredstava za provedbu Programa, sukladno Proračunu Općine Vojnić i propisima kojima se uređuje proračunsko poslovanje.
Sredstva za provedbu ovoga Programa mogu se osigurati i iz drugih dostupnih javnih izvora financiranja.
Sredstva ostvarena iz drugih javnih izvora dodjeljuju se korisnicima ovoga Programa u skladu s uvjetima i iznosima utvrđenima programom, javnim pozivom, odlukom ili ugovorom na temelju kojeg su sredstva odobrena.

Članak 22.
Ovaj Program stupa na snagu osmi dan od dana objave u „Službenom glasniku Općine Vojnić“, a primjenjuje se od 1. siječnja 2027. godine

      OPĆINSKO VIJEĆE
PREDSJEDNIK
Ramo Čović

